Suidkus-ongeluk eis vierArgieffoto: Netcare911 Vier mense is Sondagmiddag dood nadat twee voertuie op die N2-deurpad aan die KwaZulu-Natalse suidkus gebots het, en een van die voertuie daarna aan die brand geslaan het. Santi Steinmann, ŉ woordvoerder van Netcare911, sê die ongeluk het naby Umgababa plaasgevind. “Dit is nie bekend hoe die ongeluk plaasgevind het nie. Toe paramedici by die toneel opgedaag het, het een van die voertuie in ligte laaie gestaan. Ongelukkig was vier mense reeds dood. Twee mense het kritieke beserings opgedoen en twee mense is ernstig beseer,” het Steinmann gesê. Een van die kritiek-beseerde slagoffers moes met ŉ helikopter na ŉ nabygeleë hospitaal geneem word vir verdere behandeling. “Die res van die beseerdes is op die toneel gestabiliseer en na verskeie hospitale in die omgewing geneem.” Die polisie ondersoek die ongeluk.